एक समय था, जब दिए सुनते ही मिट्टी की कटोरी से निकलती रौशनी बिखेरती बाती की तस्वीर आँखों में चमक भर देती थी। दीवाली से दिए का और कुम्हार से माटी का ये रिश्ता भी कितना अद्भुत है। पहले सड़क किनारे लगी दीवारविहीन दुकानों में घड़े, सुराही, चिड़ियों के पानी का सकोरा, कुल्हड़ बस गिनी-चुनी वस्तुएँ ही दिखाई देतीं थीं। भीषण गर्मी और दीपावली के समय पर इनका व्यवसाय चला करता था या यूँ कहिये कि उस समय की कमाई से ही पूरा वर्ष गुजारना होता था।